Diari Oficial de la Generalitat Valenciana


Sumari del DOGV 2989, del 12-05-1997 (1997/7483)

ORDRE de 21 d'abril de 1997, de la Conselleria d'Economia, Hisenda i Administració Pública, per la qual es regulen els suports al finançament empresarial per a l'exercici 1997. (Operacions avalades per la SGR).
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2989

Data del DOGV
:   12-05-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/7483


Data del document
:   21-04-1997

Organisme emissor
:   Conselleria d'Economia, Hisenda i Administració Pública

Tipus de document
:   Ordre

Anàlisi jurídica

ORDRE de 21 d'abril de 1997, de la Conselleria d'Economia, Hisenda i Administració Pública, per la qual es regulen els suports al finançament empresarial per a l'exercici 1997. (Operacions avalades per la SGR).   
La situació financera de la petita i mitjana empresa, per les limitacions específiques pròpies de la seua dimensió, ha estat tradicionalment un problema apressant per al seu funcionament estable.   
La dificultat d'accedir a crèdit adequat, a vegades per falta de garanties, i en altres per l'escassa vocació de les entitats financeres per a concedir crèdit que no siga a curt termini, obliga al finançament d'inversions, tant en actius fixos com en circulant estructural, precisament amb operacions a curt termini, supeditades a constants renovacions i sensibles a mesures conjunturals de política monetària.  
Les societats de garantia recíproca, per la seua naturalesa i fins, compleixen una funció economicosocial que pretén pal·liar aquestes deficiències, cobrint aquesta àrea creditícia com a intermediàries entre empresa i institucions financeres, facilitant l'accés de les petites i mitjanes empreses a crèdit adequat en condicions de termini i tipus d'interès.  
En l'actual conjuntura, la Generalitat Valenciana pretén continuar facilitant a les empreses l'obtenció de finançament adequat, propiciant la formalització de préstecs a mig i llarg termini, destinats al finançament de circulant, col·laborant en la millora de les estructures financeres. D'aquesta forma, s'atenen les operacions no recollides en les línies dissenyades per la Direcció General de Pimes, amb la qual es coordinen actuacions de manera complementària.  
La Llei de Pressupostos de la Generalitat Valenciana per a l'exercici de 1997 recull un Pla de Suport Empresarial en el programa 724.10 "Ajudes al finançament de circulant", línia 4.01, destinat a minorar els costos de determinades operacions de crèdit la finalitat de les quals siga el finançament del capital circulant.  
Així mateix, i per tal d'aconseguir una major operativitat i agilitat en la prestació d'aquests suports financers, per Acord de 5 de març de 1996, del Govern Valencià, s'encomanà a l'Institut Valencià de Finances, principal instrument de crèdit de la política de crèdit públic de la Generalitat Valenciana, la gestió d'aquestes ajudes d'acord amb les finalitats establertes en la llei de pressupostos.  
Vist el que s'ha exposat i en compliment del que disposa l'article 47 del text refós de la Llei d'Hisenda Pública de la Generalitat Valenciana,  
ORDENE  
Article primer. Objecte  
Aquesta ordre regula el procediment de subvenció, per part de la Conselleria d'Economia, Hisenda i Administració Pública, per mitjà de l'Institut Valencià de Finances, del tipus d'interès de les operacions de préstec que concerten les petites i mitjanes empreses amb entitats financeres, amb aval de la Societat de Garantia Recíproca de la Comunitat Valenciana, la finalitat de les qual siga el finançament de circulant i la reestructuració financera.  
Article segon. Beneficiaris de les subvencions  
1. Podran ser beneficiàries de les subvencions regulades en aquesta ordre, les petites i mitjanes empreses, siga quina siga la seua forma jurídica i el sector d'activitat a què pertanyen, sempre que desenvolupen aquesta última en l'àmbit territorial de la Comunitat Valenciana.  
2. A l'efecte d'aquesta ordre, els criteris per a determinar que es tracta d'una petita o mitjana empresa seran els següents:  
A més d'aquests requisits, s'haurà de complir el criteri d'independència. Es considera independent l'empresa en què una o diverses empreses, que no complesquen la definició de mitjana o petita empresa, segons el cas, no tinguen una participació en el capital igual o superior al 25%, llevat si aquestes són empreses públiques d'inversió, empreses de capital risc o inversors institucionals, sempre que aquests no exercesquen individualment o conjuntament, cap control sobre l'empresa.  
Article tercer. Característiques i condicions dels préstecs subvencionats  
Els préstecs subvencionats hauran de comptar, necessàriament, amb l'aval de la Societat de Garantia Recíproca de la Comunitat Valenciana i complir les condicions següents:  
a) Data de formalització  
Les subvencions regulades en aquesta ordre, s'aplicaran a les operacions formalitzades des del dia 1 de gener de 1997 al 31 d'octubre de 1997.  
b) Finalitat  
Els préstecs subvencionats s'hauran de destinar al finançament de circulant o a la reestructuració financera.  
S'entendrà que hi ha reestructuració financera, quan se substituesca algun préstec o crèdit vigent, concertat abans per l'empresa amb una entitat de crèdit, per un préstec en el qual s'establesca, amb relació a l'operació o operacions a les quals substitueix, un major termini i un menor cost, un major termini a igual cost o un menor cost a igual termini.  
L'import del préstec resultat de la reestructuració de passius, no podrà ser superior al saldo viu de les operacions de crèdit que es cancel·len.  
Els préstecs destinats a reestructuració financera seran exclosos de la subvenció regulada en aquesta ordre en els casos següents:  
- Quan les operacions que es cancel·len s'hagen acollit a anteriors plans de suport empresarial gestionats per l'Institut Valencià de Finances o per l'IMPIVA.  
- Quan es tracte de préstecs que s'acullen als programes d'iniciativa PIME de desenvolupament empresarial de la Direcció General de Política de la PIME, d'aquest exercici.  
c) Cost financer de les operacions  
1. Les condicions financeres dels préstecs objecte de subvenció, que es concerten a partir de l'entrada en vigor d'aquesta ordre, quant a costos, seran les següents:  
- Comissions: única d'obertura, que podrà situar-se com a màxim en el 0,5%.  
- Tipus d'interès variable, referit al Mibor a tres, sis o dotze mesos, més un diferencial màxim de 0,5 punts.  
2. Els préstecs concertats abans de l'entrada en vigor d'aquesta ordre seran susceptibles de subvenció independentment de les condicions financeres estipulades en aquests.  
d) Concessió dels préstecs i garanties  
La decisió sobre la concessió dels préstecs o avals als possibles beneficiaris correspondrà a l'entitat prestadora i al garant, d'acord amb els usos i la normativa pròpia.  
Article quart. Quantia, condicions i càlcul de les subvencions  
a) El percentatge del tipus d'interès de l'operació de préstec a subvencionar serà el següent:  
- En el cas de préstecs concertats per mitjanes empreses, el 2% si es destinen al finançament de circulant i el 3% si es destinen a reestructuració financera.  
- En el cas de préstecs concertats per petites empreses, el 3%, tant si es destinen a circulant com a reestructuració financera.  
b) La quantia màxima subvencionable dels préstecs serà de cinquanta milions de pessetes. En el cas de formalització d'operacions de superior quantia, la subvenció s'aplicarà exclusivament a cinquanta milions de pessetes.   
c) Tan sols seran subvencionats els cinc primers anys de la vida dels préstecs, independentment del termini d'amortització d'aquests.  
d) La quantia de la subvenció es determinarà, amb les limitacions establertes en els punts anteriors, aplicant el percentatge de subvenció al capital viu del préstec, segons el quadre d'amortització tipus elaborat per l'Institut Valencià de Finances, tenint en compte termini i mancança, obviant el sistema financer d'amortització, actualitzant les quanties corresponents a cada període al moment origen de l'operació, a un tipus d'interès del 7%.  
e) La quantia de la subvenció regulada en aquesta ordre, junt amb les obtingudes de qualssevol administracions o ens públics per a la mateixa finalitat, no podran superar el 30% de l 'import finançat amb el préstec subvencionat.  
Article cinquè. Procediment de concessió de la subvenció  
1. L'expedient de tramitació de la subvenció haurà de contenir els documents següents:  
a) Sol·licitud de subvenció, subscrita per l'empresa.  
b) Còpia de la targeta d'identificació fiscal de l'empresa.  
c) Acreditació d'estar al corrent en les obligacions tributàries amb l'Estat i l'administració autonòmica i amb la Seguretat Social mitjançant la presentació dels documents següents.  
- Últim rebut de l'Impost d'Activitats Econòmiques o alta en aquest en el cas d'empreses de recent creació.  
- Certificacions expedides per l'Agència Estatal d'Administració Tributària, la Direcció General de Tributs i Patrimoni de la Conselleria d'Economia, Hisenda i Administració Pública de la Generalitat Valenciana i la Tresoreria de la Seguretat Social, que hauran de comprendre, com a màxim, un període de tres mesos anterior a la data de formalització de l'operació de préstec.  
d) Declaració responsable relativa a la sol·licitud i, si escau, obtenció d'altres subvencions o ajudes per a la mateixa finalitat, procedents de qualssevol administracions o ens públics, i també, en el cas d'existir altres subvencions, la documentació referent a aquestes.  
e) Documentació acreditativa de la condició de petita o mitjana empresa del sol·licitant:  
- Impresos TC1, presentats en la Tresoreria General de la Seguretat Social, en el cas d'empresaris que tinguen treballadors per compte aliè, corresponents, almenys, als últims 3 mesos.  
- Última declaració de l'Impost sobre Societats o de l'Impost sobre la Renda de les Persones Físiques, en el cas d'empresaris individuals, presentada davant l'administració d'Hisenda.  
En el cas que es tracte d'una societat que estiga participada en el capital per una altra o altres empreses en un percentatge superior al 25%, hauran de presentar-se també els documents assenyalats en els dos paràgrafs anteriors, en relació amb l'empresa o empreses que tinguen aquesta participació.  
f) Document de formalització de l'operació (pòlissa/escriptura de préstec), i contracte d'aval amb la Societat de Garantia Recíproca.  
g) En el supòsit que la finalitat de l'operació siga la reestructuració financera, les pòlisses de préstec o crèdit que hagen estat objecte de cancel·lació i certificat bancari on figure la data i el saldo viu cancel·lat.  
h) Document acreditatiu de la titularitat del compte on efectuar, si escau, el pagament de la subvenció.  
2. Els documents a què s'ha fet referència seran enviats a l'Institut Valencià de Finances per la Societat de Garantia Recíproca, una vegada formalitzat el préstec corresponent i com a màxim l'últim dia del mes següent al de la formalització. El termini límit de presentació de sol·licituds de subvenció acabarà el dia 31 d'octubre de 1997.   
3. Les sol·licituds seran resoltes individualment pel conseller d'Economia, Hisenda i Administració Pública, a proposta de l'Institut Valencià de Finances. La resolució de concessió serà comunicada a les persones interessades.  
Article sisè. Import global màxim de subvencions  
La quantia màxima global de subvencions destinades a la finalitat regulada en aquesta ordre serà de 511.740.932 de pessetes, que es pagaran a càrrec del programa 724.10 "Ajudes al finançament de circulant", línia 4.01 "Ajudes al finançament de circulant", del pressupost de la Generalitat Valenciana per a l'exercici 1997.  
Article setè. Incidències posteriors a la concessió de la subvenció  
En el supòsit que l'empresa prestatària efectue l'amortització anticipada, parcial o total, de l'operació de crèdit, haurà de tornar a l'Institut Valencià de Finances la part de la subvenció pagada i no meritada.  
Aquesta devolució no tindrà lloc en el cas que aquesta amortització anticipada es realitze per import igual o inferior a la subvenció concedida, en el moment del pagament d'aquesta.  
Article vuitè. Inspecció i control  
L'Institut Valencià de Finances i la Intervenció General de la Generalitat Valenciana podran realitzar les inspeccions, les comprovacions i demanar la informació que consideren oportunes per a vigilar l'adequada aplicació del que disposa aquesta ordre i d'acord amb la normativa vigent.  
Article novè. Facultats  
Es faculta el director general de l'Institut Valencià de Finances per a dictar les resolucions necessàries per a l'aplicació d'aquesta ordre i per a resoldre els dubtes concrets que en relació amb aquesta se susciten.  
DISPOSICIÓ ADDICIONAL ÚNICA  
A l'efecte de l'aplicació als préstecs subvencionats de les condicions financeres establertes en el punt 1 de l'apartat c) de l'article tercer, la Societat de Garantia Recíproca de la Comunitat Valenciana haurà de revisar els convenis de col·laboració que té firmats actualment amb les entitats financeres i que no s'ajusten a aquestes, així mateix, s'hauran de negociar les condicions esmentades en els convenis que firme en un futur.  
DISPOSICIONS FINALS  
Primera  
La concessió i la quantia de les ajudes regulades en aquesta ordre estarà condicionada, a més del compliment dels requisits que en cada cas s'indiquen, a l'existència de crèdit pressupostari, habilitat amb aquesta finalitat pels pressupostos de la Generalitat Valenciana.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 21 d'abril de 1997  
El conseller d'Economia, Hisenda i Administració Pública,  
JOSÉ LUIS OLIVAS MARTÍNEZ